32002R0545
L 084/1
JURNALUL OFÍCIAL AL UNIUNII EUROPENE
REGULAMENTUL (CE) NR. 545/2002 AL CONSILIULUI
din 18 martie 2002
de prelungire a finanțării planurilor de ameliorare a calității și a comercializării anumitor fructe cu coajă lemnoasă și a roșcovelor, aprobate în temeiul titlului IIa din Regulamentul (CEE) nr. 1035/72, și de instituire a unui ajutor specific pentru alune
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât:
(1)
Titlul IIa din Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (4) prevede măsuri specifice pentru a remedia neadaptarea instrumentelor de producție și de comercializare a anumitor fructe cu coajă lemnoasă și a roșcovelor. Se acordă un ajutor organizațiilor de producători care au beneficiat de o recunoaștere specifică și care au prezentat un plan aprobat de autoritatea competentă în vederea ameliorării calității și a comercializării produsului lor.
(2)
Ajutorul specific acordat pentru elaborarea și punerea în aplicare a planului de ameliorare a calității și a comercializării în conformitate cu articolul 14d alineatul (2) din Regulamentul (CEE) nr. 1035/72 este limitat la o durată de zece ani pentru a permite un transfer progresiv al responsabilității financiare către producători.
(3)
Regulamentul (CEE) nr. 1035/72 a fost abrogat de Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (5). Cu toate acestea, în conformitate cu articolul 53 din Regulamentul (CE) nr. 2200/96, drepturile dobândite de organizațiile de producători în temeiul titlului IIa din Regulamentul (CEE) nr. 1035/72 se mențin până la epuizarea acestora.
(4)
Un anumit număr de planuri au ajuns la scadență în 2000, la sfârșitul celui de-al zecelea an. Aceste planuri au beneficiat de ajutor pentru un al unsprezecelea an în temeiul Regulamentului (CE) nr. 558/2001 din 19 martie 2001 de prelungire pe o durată maximă de un an a finanțării anumitor planuri de ameliorare a calității și a comercializării aprobate în temeiul titlului IIa din Regulamentul (CEE) nr. 1035/72 (6).
(5)
Un anumit număr de alte planuri au ajuns la scadență în 2001, la sfârșitul celui de-al zecelea an.
(6)
În conformitate cu Regulamentul (CE) nr. 2200/96, Comisia a transmis Consiliului un raport privind aplicarea Regulamentului (CE) nr. 2200/96 privind organizarea comună a piețelor în sectorul fructelor și legumelor. Acest raport cuprinde o descriere a rezultatelor măsurilor specifice privind fructele cu coajă lemnoasă și roșcovele puse în aplicare în temeiul titlului IIa din Regulamentul (CEE) nr. 1035/72 fără a prezenta propuneri definitive în ceea ce privește un cadru de susținere permanentă acordată acestui sector.
(7)
Recunoscând rolul pe care îl are sectorul fructelor cu coajă lemnoasă la nivelul mediului în ceea ce privește lupta împotriva eroziunii, prevenirea incendiilor și protecția materialului genetic autohton și recunoscând, de asemenea, funcția socială importantă, fiind vorba de stabilirea populației pe un anumit teritoriu, contribuind astfel la menținerea zonelor rurale, este necesar să se acorde pentru 2001 organizațiilor de producători ale căror planuri de ameliorare ajung la scadență în 2001 și care continuă să îndeplinească criteriile de recunoaștere continuarea finanțării planurilor lor în cadrul bugetului pentru 2002. Este necesar să se includă printre aceste organizații de producători acelea ale căror planuri inițiale de ameliorare, ajunse la scadență în 2000, au fost prelungite în cadrul Regulamentului (CE) nr. 558/2001.
(8)
Este necesar ca suprafețele eligibile să le includă și pe acelea care fac obiectul unui plan aprobat în 1990 sau în 1991 și care au fost ulterior incluse sau transferate într-un alt plan în cadrul fuziunii sau achiziției organizațiilor de producători.
(9)
Numai cererile de ajutor financiar referitoare la lucrări realizate până la 15 iunie 2002 trebuie luate în considerare pentru o finanțare. Planurile a căror scadență de zece ani era după 15 iunie 2000 nu puteau beneficia, în temeiul Regulamentului (CE) nr. 558/2001, de un al unsprezecelea an de sprijin comunitar decât până la 15 iunie 2001. Din motive de continuitate, este necesar să se mențină sprijinul comunitar pentru aceste planuri pe perioada cuprinsă între 15 iunie și 31 decembrie 2001.
(10)
Pentru a simplifica procedurile administrative, este necesar să se limiteze ajutorul pe cât posibil la suprafețele pentru care s-a depus o cerere de ajutor financiar în cursul ultimului an al planului.
(11)
Durata maximă de un an nu este suficientă pentru a încheia lucrările de desțelenire urmate de replantarea și/sau de schimbarea sortimentului menționată la articolul 2 alineatul (1) din Regulamentul (CEE) nr. 790/89 al Consiliului din 20 martie 1989 de stabilire a valorii ajutorului forfetar suplimentar pentru constituirea organizațiilor de producători și a valorii maxime a ajutorului pentru ameliorarea calității și a comercializării în sectorul fructelor cu coajă lemnoasă și al roșcovelor (7). Prin urmare, ajutorul maxim pe hectar trebuie acordat pentru celelalte acțiuni menționate la articolul 2 alineatul (2) din acest regulament, contribuția comunitară la ajutorul pe hectar fiind limitată la 75 %.
(12)
Este necesar ca normele de aplicare a Regulamentului (CEE) nr. 2159/89 al Comisiei din 18 iulie 1989 de stabilire a normelor de aplicare a măsurilor specifice pentru fructele cu coajă lemnoasă și roșcove prevăzute la titlul IIa din Regulamentul (CEE) nr. 1035/72 (8) al Consiliului să se aplice în perioada continuării acordării ajutorului.
(13)
Pentru a face față situației economice din sectorul alunelor, este necesar să se acorde un ajutor forfetar pentru alunele recoltate în anul de comercializare 2001/2002 organizațiilor de producători care nu pot beneficia de o prelungire a planurilor de ameliorare în temeiul prezentului regulament,
ADOPTĂ PREZENTUL REGULAMENT:
Articolul 1
Organizațiile de producători recunoscute care sunt angajate în producția și comercializarea de fructe cu coajă lemnoasă și/sau roșcove și care primesc un ajutor în temeiul titlului IIa din Regulamentul (CEE) nr. 1035/72, ale căror planuri de ameliorare a calității și a comercializării au fost aprobate în 1990 sau 1991, pot solicita menținerea acestui ajutor financiar pentru aceleași suprafețe pe o perioadă suplimentară de maximum un an, în cadrul normelor enunțate la articolele 2 și 3 din prezentul regulament.
În această perioadă, organizațiile de producători continuă să aplice planul astfel cum a fost aprobat pentru ultimul an.
În sensul prezentului regulament, prin „ultimul an” se înțelege al zecelea an pentru suprafețele aprobate în 1991 și al unsprezecelea an pentru suprafețele aprobate în 1990 și care beneficiază de o prelungire în temeiul dispozițiilor Regulamentului (CE) nr. 558/2001.
Articolul 2
Ajutorul:
(a)
nu se acordă decât pentru suprafețele pentru care s-a depus o cerere de ajutor financiar pentru ultimul an al planului;
(b)
se limitează la o valoare maximă de 241,50 EUR pe hectar, participarea comunitară fiind limitată la 75 %;
(c)
se aplică pe o perioadă maximă de un an care începe imediat după expirarea ultimului an al planului și se încheie la 15 iunie 2002.
Planurile prelungite în conformitate cu Regulamentul (CE) nr. 558/2001, a căror dată de începere a ultimului an este ulterioară lui 15 iunie 2000, pot beneficia de sprijinul comunitar în perioada cuprinsă între 15 iunie 2001 și sfârșitul ultimului an.
Articolul 3
Regulamentul (CEE) nr. 2159/89 se aplică mutatis mutandis planurilor pentru care se acordă un ajutor în temeiul articolului 1.
După caz, se adoptă norme de aplicare suplimentare în conformitate cu procedura prevăzută la articolul 46 din Regulamentul (CE) nr. 2200/96.
Articolul 4
Articolul 55 din Regulamentul (CE) nr. 2200/96 se înlocuiește cu următorul text:
„Articolul 55
Pentru alunele recoltate în anul de comercializare 2001/2002, se acordă un ajutor de 15 EUR la 100 kg organizațiilor de producători, recunoscute în temeiul Regulamentului (CEE) nr. 1035/72 sau în temeiul prezentului regulament, care pun în aplicare un plan de ameliorare a calității în sensul articolului 14d din Regulamentul (CEE) nr. 1035/72 sau un program operațional în sensul articolului 15 și care nu beneficiază de ajutorul prevăzut la articolele 1 și 2 din Regulamentul (CE) nr. 545/2002.”
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 martie 2002.